গুৱাহাটী : কাৰাগাৰৰ পৰা মুকলি আকাশৰ তললৈ অহা মাত্ৰ কেইটামানহে দিন হৈছে যদিও কৃষক নেতা তথা শিৱসাগৰ সমষ্টিৰ বিধায়ক অখিল গগৈয়ে অনগাত দিনত তেওঁ আৰু তেওঁৰ দলে কিদৰে আগুৱাই যাব তাক লৈ ইতিমধ্য ৰণনীতি তৈয়াৰ কৰি তুলিছে।
যদিও ২০১৬ চনৰ বিধানসভা নিৰ্বাচনৰ তুলনাত ২০২১ চনত কংগ্ৰেছ দলে ভাল প্ৰদৰ্শন কৰিছে ৰাজনৈতিক পৰ্য্যবেক্ষকসকলৰ মতে এইবাৰ অখিল গগৈহে ৰাজ্যখনৰ আটাইতকৈ শক্তিশালী বিৰোধী কণ্ঠ। নিৰ্বাচনী প্ৰচাৰত অংশগ্ৰহণ নকৰাকৈ, জেইলত থাকিয়ে শিৱসাগৰ সমষ্টিৰ পৰা বিপুল ভোটত জয় লাভ কৰাটো ইয়াৰ এক অন্যতম প্ৰমাণ।
অসমৰ এক প্ৰধান ৰাজনৈতিক শক্তি হিচাপে খাৰা হ'বলৈ হ'লে ৰাইজৰ দলে কেনে ৰণনীতি অৱলম্বন কৰিব লাগিব তাক লৈ অখিল গগৈৰ মত স্পষ্ট।
যদিও এইবাৰৰ নিৰ্বাচনত নতুন ৰাজনৈতিক দল দুটাই বিশেষ প্ৰভাৱ পেলাবলৈ সক্ষম নহ'ল গগৈৰ মতে ৰাইজৰ দলৰ শক্তিক উপেক্ষা কৰিব নোৱাৰি।
'বহুকেইটা শক্তিশালী আঞ্চলিক দলে এইখন দেশৰ ইতিহাস সলনি কৰাৰ নজিৰ আছে। ডি এম কে, আপ, টি এম চি - এই দলসমূহে তেওঁলোকৰ ৰাজ্যত ৰাষ্ট্ৰীয় দলবিলাকক প্ৰায় ধূলিসাৎ কৰি পেলাইছে। আমি এই আঞ্চলিক দলসমূহৰ সৈতে সমন্বয় স্থাপন কৰিবলৈ চেষ্টা কৰাৰ লগতে আমাৰ দলৰ বাবেও এক নতুন পথ তৈয়াৰ কৰিম,' গগৈয়ে কয়।
উল্লেখযোগ্য যে, কা আন্দোলনৰ পিছত গঠন হোৱা দুই আঞ্চলিক ৰাজনৈতিক শক্তি ৰাইজৰ দল আৰু অসম জাতীয় পৰিষদে এইবাৰ নিৰ্বাচনত বিজেপিৰ বাবে প্ৰত্যাহ্বানৰ সৃষ্টি কৰিব বুলি ভবা হৈছিল যদিও নিৰ্বাচনত বিজেপিৰ ভোট হ্ৰাস কৰাত অখিল গগৈৰ বাদে দুয়োটা দলৰ কোনো এগৰাকী প্ৰাৰ্থীয়ে বিশেষ প্ৰভাৱ পেলাবলৈ সক্ষম নহ'ল। এই কথাই অসমত এক প্ৰগতিশীল আঞ্চলিক শক্তিৰ প্ৰাসংগিকতাৰ ওপৰতে বিভিন্ন প্ৰশ্ন তুলিছিল।
আনহাতে বিজেপিৰ মিত্ৰদল তথা ৰাজ্যৰ পুৰণি আঞ্চলিক শক্তি অসম গণ পৰিষদে এইবাৰ প্ৰতিদ্বন্দ্বিতা কৰা ২৬ খন আসনৰ ৯ খনত জয়লাভ কৰে যদিও গগৈয়ে অগপক প্ৰতিদ্বন্দ্বী হিচাপে গণ্য নকৰে।
'অগপ এটা ধ্বংসপ্ৰাপ্ত দল। অসমৰ মানুহ এই দলটোক লৈ আশাবাদী বুলি মই নাভাবো। ৰাইজৰ দলে অগপকলৈ চিন্তা কৰিব লগীয়া বিশেষ একো নাই,' তেওঁ কয়।
একে প্ৰসংগতে অসমত ৰাইজৰ দলক আটাইতকৈ শক্তিশালী আঞ্চলিক দলৰূপে প্ৰতিষ্ঠা কৰাত দলটোৰ বাবে অসম জাতীয় পৰিষদ প্ৰত্যাহ্বান হ'ব বুলি নাভাবে কৃষক নেতা অখিল গগৈয়ে।
'বৰ্তমান অসমক ভাৰাক্ৰান্ত কৰি ৰখা সমস্যাটোৱে হৈছে সাম্প্ৰদায়িক ফেচিবাদ। আৰু ইয়াক কেৱল এটা গণতান্ত্ৰিক আৰু প্ৰগতিশীল আঞ্চলিক দলেহে উৎখাত কৰিব পাৰিব। মোৰ বোধেৰে অসম জাতীয় পৰিষদে এই পৰ্য্যন্ত বৃহত্তৰ ৰাইজৰ লগত সংযোগ স্থাপন কৰিব পৰা নাই। তেওঁলোকে নিজকে প্ৰগতিশীল বুলি দাবী কৰে যদিও তেওঁলোকৰ দৃষ্টিভংগি ক্ৰমাৎ উগ্ৰ জাতিয়তাবাদৰ পিনে ধাল খালে। হয়তো এইবাবেই দলটোৰ ভিত্তি ইমান শক্তিশালী নহয়,' গগৈয়ে কয়।
২০০৫ চনত গঠন হোৱা কৃষক মুক্তি সংগ্ৰাম সমিতিয়ে যোৱা ১৬ টা বছৰে সমগ্ৰ অসমতে এক মজবুত ভেটি তৈয়াৰ কৰিবলৈ সক্ষম হৈছে। আনকি, ভাষিক অসমীয়া জাতীয়তাবাদৰ বিশেষ প্ৰভাৱ নথকা বৰাক উপত্যকাতো কৃষক মুক্তিয়ে এক সবল ভেটি নিৰ্মাণ কৰিব পাৰিছে। বৰ্তমান অসম আৰু মিজোৰামৰ মাজত চলি থকা সীমা বিবাদক লৈ ২০২০ চনৰ নৱেম্বৰত হাইলাকান্দিত ব্যাপক প্ৰতিবাদ হৈছিল। উক্ত প্ৰতিবাদক কৃষক মুক্তিয়ে নেতৃত্ব দিছিল, সংগঠনটোৰ মতে বৰাক উপত্যকাত তেওঁলোকৰ সহস্ৰাধিক সদস্য আছে।
এটা কথা মন কৰিব লগীয়া যে গগৈৰ জনপ্ৰিয়তা সত্ত্বেও দল হিচাপে ৰাইজৰ দলে নিৰ্বাচনত বিশেষ ভাল প্ৰদৰ্শন দেখোৱাব নোৱাৰিলে। দলটোৱে প্ৰতিদ্বন্দ্বিতা কৰা ২৯ খন আসনৰ ৪ খনত মিত্ৰদল অসম জাতীয় পৰিষদেও প্ৰাৰ্থী আগবঢ়াইছিল। ইয়াক লৈ দলটোৰ মাজত বুজাবুজিৰ অভাৱ থকা বুলি বিভিন্ন মহলত চৰ্চা হৈছিল। বিভিন্ন কাৰণত অখিল গগৈয়ে জয়লাভ কৰিবলৈ সক্ষম হ'ল যদিও ৰাইজৰ দলে প্ৰাৰ্থিত্ব থিয় কৰোৱা কোনো এটা সমষ্টিতে দলটোৱে ভোট শ্বেয়াৰৰ ক্ষেত্ৰত আনকি দ্বিতীয় স্থান লাভ কৰিবলৈও সক্ষম নহ'ল।
গতিকে মাত্ৰ এটা সমষ্টিত লাভ কৰা বিজয়েৰে এটা ৰাজনৈতিক দলে কিদৰে নিজকে অনাগত দিনত অসমৰ আটাইতকৈ শক্তিশালী ৰাজনৈতিক দল হিচাপে খাৰা কৰাৰ কথা ভাবিছে?
'অহা দুবছৰৰ ভিতৰত আমি অসমৰ আটাইতকৈ শক্তিশালী আঞ্চলিক দলত পৰিণত হ'ম। সমগ্ৰ অসমতে ৰাইজে আমাৰ দলক লৈ আগ্ৰহী আৰু তেওঁলোকে আমাকে একমাত্ৰ বিকল্প শক্তি হিচাপে ভাবিলৈ লৈছে,' গগৈয়ে কয়।
শিৱসাগৰ সমষ্টিৰ বাহিৰত দলটোক সবল কৰি তোলা আৰু দাবী কৰা ধৰণেৰে এটা প্ৰগতিশীল আঞ্চলিক দল হিচাপে নিজকে প্ৰতিষ্ঠা কৰিবলৈ ৰাইজৰ দলৰ সন্মুখত আছে কঠিন প্ৰত্যাহ্বান।
অসমত কংগ্ৰেছ দলে ইয়াৰ বিশ্বাসযোগ্যতা আৰু পূৰ্বৰ গণভিত্তি হেৰোৱাবলৈ ধৰাত আৰু অগপ তথা ইউ পি পি এলৰ দৰে আঞ্চলিক দল বিলাকে এন ডি এত চামিল হৈ পৰাৰ ফলত অসমত বিজেপি এক অপ্ৰতিদ্বন্দ্বী শক্তিলৈ পৰিণত হৈছে। ফলত তেওঁলোকক প্ৰত্যাহ্বান দিব পৰাকৈ এতিয়া যেন ৰাজ্যখনত কোনো ৰাজনৈতিক দলেই নাই।
Search for:
হিমন্ত মন্ত্ৰীসভাৰ প্ৰধান সেনাপতি কোন? হঠাৎ দূৰত্ব বাঢ়িছে নেকি হিমন্ত-পীয়ুষৰ?
